รัฐบาลไทย-ข่าวทำเนียบรัฐบาล-พิธีถวายราชสดุดีเนื่องในวันสมเด็จพระมหาธีรราชเจ้า
วันจันทร์ที่ 27 พฤศจิกายน 2560
พิธีถวายราชสดุดีเนื่องในวันสมเด็จพระมหาธีรราชเจ้า
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานพิธีถวายราชสดุดี และถวายบังคมพระราชานุสาวรีย์ พระบาทสมเด็จพระมงกุฎเกล้าเจ้าอยู่หัว เนื่องในวันสมเด็จพระมหาธีรราชเจ้า หรือวันคล้ายวันสวรรคตของพระบาทสมเด็จพระมงกุฎเกล้าเจ้าอยู่หัว
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการเป็นประธานพิธีถวายราชสดุดี และถวายบังคมพระราชานุสาวรีย์ พระบาทสมเด็จพระมงกุฎเกล้าเจ้าอยู่หัว เนื่องในวันสมเด็จพระมหาธีรราชเจ้า หรือวันคล้ายวันสวรรคตของพระบาทสมเด็จพระมงกุฎเกล้าเจ้าอยู่หัว โดยมีผู้บริหารระดับสูง คณะกรรมการบริหารลูกเสือแห่งชาติ ผู้บังคับบัญชาลูกเสือข้าราชการและลูกเสือเนตรนารีจากหน่วยงานต่างๆ เข้าร่วมพิธี อาทิ นายการุณ สกุลประดิษฐ์ ปลัดกระทรวงศึกษาธิการ, นายประเสริฐ บุญเรือง รองปลัดกระทรวงศึกษาธิการ ทําหน้าที่เลขาธิการสํานักงานลูกเสือแห่งชาติ รวมทั้งผู้บริหารระดับสูง ผู้บังคับบัญชาลูกเสือ และลูกเสือเนตรนารีทุกสังกัด เมื่อเช้าวันเสาร์ที่ 25 พฤศจิกายน 2560ณ บริเวณสนามหญ้าหน้าอาคารราชวัลลภ
นายการุณ สกุลประดิษฐ์ ปลัดกระทรวงศึกษาธิการกล่าวว่า ในนามของผู้บริหาร ข้าราชการ ผู้บังคับบัญชาลูกเสือ และลูกเสือ เนตรนารี ขอบพระคุณรัฐมนตรีช่วยว่าการกระทรวงศึกษาธิการที่ได้กรุณาให้เกียรติมาเป็นประธานในพิธีถวายราชสดุดีพระบาทสมเด็จพระมงกุฎเกล้าเจ้าอยู่หัวในวันนี้ เพื่อรําลึกถึงพระมหากรุณาธิคุณในพระบาทสมเด็จพระมงกฎเกล้าเจ้าอยู่หัวที่ได้ทรงบําเพ็ญพระราชกรณียกิจเพื่อพสกนิกรชาวไทยและประเทศชาตินานัปการ
ที่สําคัญได้ทรงตั้งกองเสือป่าและกองลูกเสือขึ้นเพื่อปลูกฝังความเป็นพลเมืองดีมีความจงรักภักดี ต่อชาติศาสนา พระมหากษัตริย์ ความเป็นผู้มีระเบียบวินัย และบําเพ็ญตนเป็นประโยชน์ต่อผู้อื่น จนทําให้กิจการลูกเสือเจริญก้าวหน้าสืบมาจนทุกวันนี้
กิจกรรมในวันนี้ได้เชิญผู้บริหารระดับสูงและข้าราชการกระทรวงศึกษาธิการ พร้อมด้วยคณะผู้บังคับบัญชาลูกเสือและลูกเสือเนตรนารีจากหน่วยงานต่าง ๆ อาทิ สํานักงานเลขาธิการสภาการศึกษา สํานักงานคณะกรรมการการศึกษาขั้นพื้นฐาน สํานักงานคณะกรรมการการอาชีวศึกษา สํานักงานคณะกรรมการการอุดมศึกษา สํานักงานส่งเสริมการศึกษานอกระบบและการศึกษาตามอัธยาศัย สํานักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา สํานักงานคณะกรรมการส่งเสริมการศึกษาเอกชน สํานักงานเลขาธิการคุรุสภา สถานศึกษา สมาคม และสโมสรลูกเสือต่าง ๆ เข้าร่วมกิจกรรมวางพวงมาลาและถวายราชสดุดีเทิดพระเกียรติระลึกถึงพระมหากรุณาธิคุณในพระราชกรณียกิจของพระองค์ท่าน
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการกล่าวว่า"วันสมเด็จพระมหาธีรราชเจ้า"วันคล้ายวันสวรรคตของพระบาทสมเด็จพระรามาธิบดีศรีสินทรมหาวชิราวุธ พระมงกุฎเกล้าเจ้าอยู่หัว พระผู้พระราชทานกําเนิดลูกเสือไทย ได้เวียนมาบรรจบครบรอบปีอีกวาระหนึ่ง
คณะลูกเสือไทยและบรรดาลูกเสือเนตรนารี ตลอดจนบุคลากรทางการลูกเสือทุกหมู่เหล่า ล้วนสํานึกในพระมหากรุณาธิคุณ และพร้อมใจกันแสดงความกตัญญูกตเวที ด้วยการมาวางพวงมาลา ณ สถานที่อันศักดิ์สิทธิ์แห่งนี้ พร้อมประกอบพิธีถวายราชสดุดี และร่วมปฏิบัติกิจกรรมบําเพ็ญประโยชน์โดยพร้อมเพรียงกันทั่วราชอาณาจักร อันเป็นประเพณีของลูกเสือที่ปฏิบัติมาอย่างต่อเนื่องในวันสมเด็จพระมหาธีรราชเจ้า
ด้วยพระวิสัยทัศน์อันกว้างไกลของพระบาทสมเด็จพระมงกุฎเกล้าเจ้าอยู่หัวที่ทรงเล็งเห็นว่าประเทศชาติจะมีความมั่นคงได้นั้น จะต้องอาศัยกําลังกองทัพที่มีคุณภาพ และความรักชาติ ศาสนา พระมหากษัตริย์ของประชาชน จึงทรงตั้งกองเสือป่าและนําเยาวชนมาฝึกอบรมตามหลักวิชาการทหาร เพื่อเป็นกําลังสํารองในการป้องกันประเทศ
ต่อมาได้ทรงตั้งกองลูกเสือขึ้น เมื่อวันที่ 1 กรกฎาคม พ.ศ. 2454 และมีพระราชประสงค์ให้นํากิจการลูกเสือไปเผยแพร่ตามโรงเรียนต่างๆ ในทุกมณฑลของประเทศ เพื่อฝึกอบรมเด็กและเยาวชนของชาติให้เป็นพลเมืองดี เห็นแก่ประโยชน์ของประเทศชาติเป็นสําคัญดั่งพระราชดํารัสที่ว่า "ข้าไม่ต้องการตําราเรียนที่เดินได้ ที่ข้าอยากได้นั้น คือเยาวชนที่เป็นสุภาพบุรุษ ซื่อสัตย์ สุจริต มีอุปนิสัยใจคอดี"ดังนั้น บรรดาลูกเสือในยุคต่อมาจึงมุ่งมั่นดําเนินตามแนวราโชบายจวบจนปัจจุบัน ซึ่งนับเป็นปีที่ 106แล้ว
ในโอกาสนี้ ผู้เข้าร่วมพิธีได้พร้อมกันสงบจิต เพื่อน้อมรําลึกถึงพระมหากรุณาธิคุณ และพระเกียรติคุณของพระบาทสมเด็จพระมงกุฎเกล้าเจ้าอยู่หัวโดยพร้อมเพรียงกัน
ธัญณมนัส บุญฉิม:สรุป
บัลลังก์ โรหิตเสถียร:เรียบเรียง
กิตติกร แซ่หมู่:ถ่ายภาพ
กลุ่มสารนิเทศ สอ.สป.